L'Ajuntament de Llíria executa l'ampliació de la xarxa proveïment d'aigua potable a les urbanitzacions de la zona nord-oest
31 de octubre de 2023

L'Ajuntament de Llíria, a través de la Regidoria del Cicle de l'Aigua, està duent a terme les obres de canalització de la conducció soterrada d'aigua potable general al llarg del Camí Vell de Chelva, des de la connexió amb el Pou de Sant Vicent fins al punt de la zona de Montecollado. Està previst que els treballs finalitzen el pròxim mes de gener.

Esta actuació suposarà una inversió pròxima al milió d'euros. A més, compta amb una subvenció de 60.000 euros a través de la línia d'ajudes per a la millora del cicle integral de l'aigua de l'Estratègia Reacciona de l'Àrea de Medi Ambient de la Diputació de València.

La conducció, d'aproximadament 5.830 metres de longitud en fosa dúctil i 250 mm de diàmetre, discorrerà sota el traçat de camins públics del terme municipal de Llíria, i quedarà preparada per a futures connexions de ramals amb la finalitat de proveir als sectors de disseminats previstos.

Este projecte forma part del pla de millores en la xarxa de proveïment d'aigua potable en diferents punts del municipi, amb la finalitat d'assegurar el subministrament a aquelles zones urbanes consolidades que, en l'actualitat, no disposen d'este servici.